b'\n_START_ARTICLE_\nDrottningholmin linna\n_START_PARAGRAPH_\nDrottningholmin linna (ruots. Drottningholms slott) on Ruotsin kuningasperheen yksityisasunto. Se sijaitsee Eker\xc3\xb6n kunnan Drottningholmissa, Lov\xc3\xb6nin saarella, ja on yksi Ruotsin kuninkaallisista linnoista. Linnasta on matkaa 15 kilometri\xc3\xa4 Tukholman keskustaan.\n_START_SECTION_\nHistoria\n_START_PARAGRAPH_\nEnsimm\xc3\xa4inen kuninkaallinen rakennus samalla paikalla oli 1500-luvulla Katariina Jagellonicaa varten rakennettu kuninkaallisen perheen kes\xc3\xa4asunto. Alkuper\xc3\xa4inen suunnittelija oli hollantilainen Willem Boy. Linna on palanut historiansa aikana kerran, 30. joulukuuta 1661. Aiemmin samana vuonna kuningatar Hedvig Eleonoora oli ostanut sen. Kuningatar aloitutti linnan uudelleenrakennusty\xc3\xb6t vuonna 1662, palkkaamansa arkkitehti Nikodemus Tessin vanhemman toimiessa suunnittelijana. Sisustust\xc3\xb6it\xc3\xa4 tehtiin vuosina 1665\xe2\x80\x931703 ensin barokkityyliin, sittemmin lis\xc3\xa4ttiin ranskalaista tyyli\xc3\xa4. Linnan kunnostusty\xc3\xb6t saattoi 1680-luvulla loppuun Nicodemus Tessin nuorempi. Sivusiivet saivat nykyisen asunsa 1700-luvun puoliv\xc3\xa4liss\xc3\xa4 Carl H\xc3\xa5rlemanin suunnittelemina._NEWLINE_Linna siirtyi Ruotsin valtion omistukseen vuonna 1777. Nykyisin linna ja sen ymp\xc3\xa4rist\xc3\xb6, joka k\xc3\xa4sitt\xc3\xa4\xc3\xa4 muun muassa teatterin sek\xc3\xa4 Kiinalaisen paviljongin, kuuluu UNESCOn maailmanperint\xc3\xb6luetteloon. Kuningatar Lovisa Ulrikan m\xc3\xa4\xc3\xa4r\xc3\xa4yksest\xc3\xa4 Carl Fredrik Adelcrantz rakensi vuonna 1766 linnan alueelle teatterin, joka restauroitiin 1900-luvun alussa alkuper\xc3\xa4iseen asuunsa. Vuonna 1769 rakennettu Kiinalainen paviljonki oli syntym\xc3\xa4p\xc3\xa4iv\xc3\xa4lahja Kustaa III:n \xc3\xa4idille._NEWLINE_Linna restauroitiin ja sisustettiin uudelleen vuosina 1907\xe2\x80\x931911 arkkitehti Agi Lindegrenin johdolla._NEWLINE_Ruotsin kuningasperhe on asunut linnassa vuodesta 1981 l\xc3\xa4htien.\n_START_SECTION_\nPuutarhat\n_START_PARAGRAPH_\nDrottningholmin linnaa ymp\xc3\xa4r\xc3\xb6iv\xc3\xa4t puutarhat ja puistot ovat itse linnan ohella eritt\xc3\xa4in suosittuja kohteita. Puutarhat ja puistot on lis\xc3\xa4tty vuosisatojen kuluessa linnaan asteittan, ja ne heijastelevat monia eri tyylisuuntia.\n_START_SECTION_\nBarokkipuutarha\n_START_PARAGRAPH_\nBarokkipuutarha on linnan puutarhoista kaikista vanhin. Hedvig Eleonoora loi sen 1600-luvun loppupuolella aivan linnan viereen. Ranskalaisen puutarhan suunnitteli Nicodemus Tessin nuorempi vuonna 1681 Versailles\xe2\x80\x99n barokkipuutarhan mallin mukaan. Puutarhaa reunustavat tihe\xc3\xa4sti puilla koristellut puistokadut, ja siell\xc3\xa4 sijaitsee lukuisia erilaisia patsaita, joista on vastannut taiteilija Adrian de Vries._NEWLINE_1800-luvulla puutarhan yhdess\xc3\xa4 linnan muiden alueiden kanssa annettiin r\xc3\xa4nsisty\xc3\xa4, mutta 1950- ja 1960-luvuilla puutarha restauroitiin takaisin entiseen loistoonsa kuningas Kustaa VI Aadolfin aloitteesta.\n_START_SECTION_\nEnglantilainen puutarha\n_START_PARAGRAPH_\nKuningas Kustaa III:n aikana vuonna 1777 linnaan perustettiin lis\xc3\xa4ksi englantilainen puutarha. Se sijaitsee barokkipuutarhan pohjoispuolella ja koostuu kahdesta lammesta kanavineen ja siltoineen sek\xc3\xa4 laajoista aukeista alueista ja puistokaduista. Puutarhassa on antiikkisia marmoripatsaita, joista suurimman osan Kustaa III hankitutti Italiasta.'